PCC ย้ำเป้ารายได้ปีนี้โตเกิน 15% เดินหน้าชิงงานใหม่เต่อเนื่อง
PCC คว้างานก่อสร้างสถานีไฟฟ้า “อ่าวไผ่ 2” มูลค่า 281.50 ลบ. มั่นใจรายได้ปีนี้โตเกิน 15% ตามเป้า เดินหน้าประมูลงานใหม่ต่อเนื่อง หนุนแบ็กล็อกเพิ่ม เสริมแกร่งธุรกิจโตยั่งยืน
PCC คว้างานก่อสร้างสถานีไฟฟ้า “อ่าวไผ่ 2” มูลค่า 281 ลบ. มั่นใจรายได้ปีนี้โตเกิน 15% เดินหน้าประมูลงานใหม่ต่อเนื่อง หนุนแบ็กล็อกเพิ่ม
20 ธ.ค. 2565

นายอมร แดงโชติ รองกรรมการผู้จัดการใหญ่ บริษัท พรีไซซ คอรปอเรชั่น จำกัด (มหาชน) หรือ PCC เปิดเผยว่า บริษัท พรีไซซ ซิสเท็ม แอนด์โปรเจ็ค จำกัด ซึ่งเป็นบริษัทย่อยที่บริษัทฯ ถือหุ้น ร้อยละ 99.98% ได้รับการคัดเลือกให้เป็นผู้ชนะการประกวดราคาจ้างก่อสร้างสถานีไฟฟ้าอ่าวไผ่ 2 (ปรับปรุงสถานีเดิม) ตามโครงการพัฒนาระบบส่งและจำหน่าย ระยะที่ 2 แผนที่ 2 จากการไฟฟ้าส่วนภูมิภาค (กฟภ.) เมื่อวันที่ 1 ธันวาคม 2565 มูลค่าโครงการ 281,499,880.00 บาท (รวมภาษีมูลค่าเพิ่ม) ซึ่งโครงการดังกล่าวมีระยะเวลาส่งมอบงาน 540 วัน นับจากวันที่ลงนามในสัญญาและส่งมอบพื้นที่
นอกจากนี้ ยังมีงานที่อยู่ระหว่างการประมูลอีกหลายโครงการ ซึ่งหากได้รับงานเพิ่มเข้ามาก็จะสนับสนุนการเติบโตของบริษัทฯ อย่างแข็งแกร่ง
สำหรับแนวโน้มรายได้ในปี 2565 คาดว่าจะเติบโตไม่ต่ำกว่า 15% จากปีก่อนที่ทำได้ 3,639 ล้านบาท โดยผลการดำเนินงานงวด 9 เดือนแรกปีนี้ บริษัทฯ มีรายได้รวมอยู่ที่ 3,257.51 ล้านบาท เพิ่มขึ้น 31.99% จากปีก่อนที่มีรายได้อยู่ที่ 2,468.09 ล้านบาท และมีกำไรสุทธิ 226.09 ล้านบาท เพิ่มขึ้น 70.43% จากปีก่อนที่มีกำไรสุทธิอยู่ที่ 132.66 ล้านบาท
“เรามั่นใจว่าผลประกอบการในปีนี้จะเติบโตได้ตามเป้าหมายที่วางไว้ ซึ่งหากดูตัวเลขในรอบ 9 เดือนที่ผ่านมาแล้ว บริษัทฯทำได้ค่อนข้างดี โดยมีรายได้เพิ่มขึ้นประมาณ 32% นอกจากนี้ ยังมีแผนที่จะเดินหน้าเข้าร่วมประมูลอีกหลายโครงการ ซึ่งหากได้รับงานใหม่เข้ามาเติมจะยิ่งช่วยเสริมความแข็งแกร่งของบริษัทฯให้สามารถเติบโตได้อย่างยั่งยืน” นายอมร กล่าวในที่สุด